тѣ́мъ во гла́сѣ ра́дости, и чи́стѣй со́вѣсти возопіе́мъ, глаго́люще: ра́дуйся, земны́й а́гг҃ле и нбс̑ный человѣ́че, антѡ́ніе преблаже́нне, преподо́бныхъ ссе́льниче: ра́дуйся, восто́чная ѕвѣздо̀ златоза́рная, ѳеодо́сіе ѻ́ч҃е, мона́шествующихъ свѣти́ло и па́стырю: ра́дуйтеся, на́ша похвало̀, вселе́нныя ра́дованіе и помѡ́щницы, со а́гг҃лы водворя́ющеся во свѣ́тѣ ст҃ы́я тро̑цы, ва́съ вѣнча́вшія: прилѣ́жнѡ моли́те изба́вити на́съ ѿ вра̂гъ ви́димыхъ и неви́димыхъ, и ѿ вся́кія бѣды̀, вѣ́рою и любо́вію творя́щихъ всепра́зднственную па́мять ва́шу